7,000 lingwa differenti użati fid-dinja…x'varjetà! kif qatt jistgħu jiftehmu bejniethom il-bnedmin b'tant lingwi differenti? B'liema lingwa kien jitkellem Alla? B'liema lingwa jitkellem il-bniedem? Fir-rakkont ta' Pentekoste nsibu li l-appostli wara li rċevew l-ispirtu s-Santu bdew jitkellmu b'ilsna oħra. X'kien qiegħed jiġri fl-Appostli wara l-mewt ta' Ġesù? Kienu mimlijin biża' li ser iduru kontrihom, u għalhekk issakkru fiċ-Ċenaklu bil-bibien magħluqa. Lingwa tal-bniedem: Biża (kulħadd l-istess) vs kuraġġ (kulħadd differenti): imma magħqudin: Hawnhekk naraw kif il-biża ħakmithom u ma ħallithomx jesprimu lilhom infushom u dak li jemmnu fih. Il-biża ġġib iktar biża u nispiċċaw niddominaw jew neliminaw lil xulxin (mhux bilfors bl-armi, jew bi qtil imma anke bil-kliem tagħna, l-attitudni tagħna) għax ma naċċettawx li jkun hemm min jaħsibha differenti minna, għax ma naċċettawx id-differenzi ta' bejnietna. (L-istess kif ġara f'Babel għax kienu kollha lsien wieħed, riedu li kulħadd ikun l-istess imma Alla niżel u ħawwad l-ilsna). Alla jixtieqna nkunu differenti, kif aħna, l-ispritu li jaħdem fina b'mod differenti f'kull wieħed minna. L-inżul tal-Ispirtu s-Santu fuq l-appostli u allura fuqna lkoll permezz tal-magħmudija u tal-griżma jħeġġiġna biex niftħu l-bibien ta' qlubna (mhux bil-bibien magħluqa) bħalma kienu l-appostli u niltaqgħu mal-ieħor/l-oħra. Inkun jien kif jien mingħajr maskra, mingħajr sbuħija artifiċjali imma noħroġ dak li hemm f'qalbi. L-ieħor ma jibqax għadu imma jsir ħuk/oħtok li miegħu/magħha tista' taqsam ħajtek. Lingwa t'Alla: Alla ma kellux xi lingwa b'ħafna kliem u vokabularju imma kien jitkellem bil-lingwa tal-imħabba – ħajtu kollha mit-twelid sal-qawmien tiegħu. Ħajtu kollha kienet imħabba, kienet dawl li uriet it-triq u baqgħet tidwi anke meta l-appostli kienu magħluqa fiċ-ċenaklu. L-imħabba daħlet permezz tal-ispirtu s-Santu (ilsna tan-nar) u meta reġgħu skoprew l-imħabba f'ħajjithom u ma beżgħux, allura intebħu li l-unika lingwa li tgħaqqadhom flimkien hija dik tal-imħabba. Riħ L-ispirtu ( ruah ) ifisser riħ. Kif ir-riħ jonfoħ kullimkien, anke l-ispirtu s-Santu għandu l-qawwa li jonfoħ fuq kulħadd. Illum, f'din is-solennita' ta' Għid il-Ħamsin niftakru f'dawk l-esperjenzi fil-ħajja tagħna fejn l-ispirtu s-Santu nefaħ u ġedded ħajjitna. Niftakru ukoll kemm aħna stess konna spirtu ġdid fil-ħajja tal-oħrajn. Ir-riħ li jibdel, li jerġa jqajjem in-nar…liema kienu dawk l-esperjenzi fil-ħajja tiegħek li fihom ħassejt lill-Mulej jonfoħ fik…Esperjenzi oħrajn li fihom int stess kont ta' riħ għall-oħrajn, billi emmint fil-kapaċitajiet ta' ħaddieħor, inkuraġġejt, issapportjajt..ħeġġiġt… L-ispirtu s-santu juri lilu nnifsu taħt il-forma tan-nar. In-nar iħeġġeġ, iqawwi, jimla, jinkuraġixxi. L-ispirtu mhux biss riħ li jmexxi u jbiddel imma huwa ukoll nar li jidħol fil-qalb, jgħinek tidħol fik innifsek, u tiskopri s-sabiħ li hemm ġo fik. In-nar li jnaddaf id-deheb, isaffi…joħroġ il-preġju, is-sabiħ tiegħek..x'inhuma l-affarijiet sbieħ li hemm f'ħajtek, x'barkiet qiegħed jagħtik il-Mulej fil-ħajja tiegħek? Lenti ġdida L-ispirtu s-Santu jagħtina lenti ġdida biex naraw il-ħidma tiegħu fil-ħajja tagħna u fil-ħajja ta' oħrajn li ngħixu magħhom. Lest naċċetta din il-lenti biex nara dan kollu madwari, jew nippreferi noqgħod kif jien u nibqa' nara l-affarijiet qegħdin jispiċċaw u m'hemmx tama li jinbdlu? Jien irrid nibda' nkun t-tama fejn hemm biża, u tbatija għax l-ispirtu tal-Mulej ikun miegħi kull fejn inkun. Alla magħna! – Kien, għadu u jibqa' Hemm tradizzjoni li tgħid li f'Ġerusalemm hemm marka tas-sieq ta' Kristu ta' qabel ma tela' s-sema – l-aħħar marka li ħalla fuq l-art. Kemm hi vera jew le, kulħadd jista' jkollu d-dubji fuqha.. Anke jekk ninsew il-marka ta' sieq Kristu fuq il-blata tal-Axxensjoni, il-mistoqsija xorta tibqa' tidwi: Kristu ħalla xi marka fid-dinja biex juri li rifes fuq il-blata li ngħixu fiha? Liema marka seta' jħalli Kristu biex nistgħu nagħrfu min kien u kif kien jgħix? Jgħidu li meta Kristu tela s-sema, mar jilqgħu l-Arkanġlu Gabrijel u wara li feraħ bih qallu – Issa li ż-żmien tiegħek fuq l-art għadda kif qed tippjana li dak li batejt tant għalih ma jmutx warajk imma jibqa' jikber u jissaħħaħ fis-sekli ta' wara? Ġesù qallu "sejjaħt tnax-il ħabib, smat kulma kelli magħhom u ftaħt qalbi magħhom". Gabrijel kemmex ftit xufftejh u qallu: "Imma, taf lil min għażilt hux – wieħed ittradiek, l-ieħor ċaħdek, l-ieħor ma emminx li rxuxtajt, l-oħrajn ħarbu, u kollha ssakkru u nħbew bil-biża' malli sparixxejt int…għandek xi pjan ieħor ( PlanB )!" Ġesù ħares lejh bi tbissima. " Dawk huma l-marka tiegħi fuq il-blata li hi d-dinja! Lilhom biss għandi ." Dan li qal Ġesù fuq l-appostli qalu għalik u għalija – għalina bħala Knisja. Lilna biss għandu biex jibqa' ħaj u preżenti fid-dinja tagħna. Bħall-appostli jdur fuqna u jgħidilna, " Morru mad-dinja kollha, kunu xhieda tiegħi biex ħutkom ukoll jiltaqgħu miegħi, isiru jafuni u jħobbuni. Kunu intom il-marka…il-footprint tiegħi li ma titħassarx." Aħna jista' jkun li naqtgħu qalbna u bħal Gabrijel nkemmxu xufftejna u ngħidu, imma taf x'inti tagħmel? Ma tafx kemm aħna dgħajfin…imma Ġesù jħares lejna u jgħidilna "Għaliex taqtgħu qalbkom? Meta jiġi fuqkom l-Ispirtu s-Santu, intom tirċievi l-qawwa, u tkunu xhieda tiegħi fid-dinja kollha, kull fejn tkunu. Jekk hu ma jaqtax qalbu mid-dgħufija , iċ-ċokon u l-infedeltajiet tagħna, għaliex għandna naqtgħu qalbna aħna? Dawk li għadhom ma ltaqgħux ma' Kristu għalfejn għandhom jaraw fina Knisja b'qalbha maqtugħa minflok Knisja sempliċi, umli li taf tħobb u tħenn? Ġesù twieled biex ikun magħna (Mt1 – Emmanuel) u mhux ser iħallina waħedna (Mt28 – jien magħkom dejjem sal-aħħar taż-żmien) Ġesù ried jibqa' magħna, imma issa b'mod differenti – għeb minn quddiem għajnejna biex nistgħu narawh dejjem u f'kulħadd. Din il-footprint ma tgħib qatt – għax fejn jirfes Kristu, tirfes l-imħabba, u kull fejn tmiss l-imħabba tinbet il-ħajja li ma tispiċċa qatt. X'ser tgħid? X'ser tagħmel? Se tibqa' tħares lejn is-sema tistenna l-manna nieżla? Mhux aħjar isammar saqajk mal-art, ixxammar il-kmiem biex b'dak li tagħmel, b'imħabbtek tkun int il-footprint ta' Kristu… Bik Kristu jista' jkompli jwassal l-Bxara t-Tajba lill-bnedmin tal-lum! Fuq naħa għandna FIRDA : Il-ktieb tal-Atti tal-Appostli jirrakkonta din il-ġrajja, il-firda aħħarija tal-Mulej Ġesù minn mad-dixxipli u minn din id-dinja. Fuq naħa oħra: MANDAT/MISSJONI L-evanġelju ta' San Mattew jippreżentalna l-mandat li Ġesù ta lid-dixxipli: l-istedina biex imorru, jitilqu, sew f'arthom kif ukoll f'artijiet oħra, u jxandru lill-ġnus kollha il-messaġġ tiegħu tas-salvazzjoni . "Morru" jew aħjar "ITILQU" jsiru l-kliem ċentrali tal-festa tal-lum: Ġesù jitlaq lejn il-Missier (Nikkontemplaw l-umanità tagħna, għall-ewwel darba tidħol fis-sema.), jordna lid-dixxipli biex jitilqu lejn id-dinja. Fit-Tlugħ fis-Sema ta' Ġesù, l-Imsallab Irxuxtat, hemm il-wegħda li aħna għad nieħdu sehem mill-milja tal-ħajja fil-preżenza t'Alla. Ġesù jitlaq, jitla' lejn is-sema, jiġifieri jmur lura għand Missieru li minnu kien intbagħat fid-dinja . Għamel xogħolu, u għalhekk imur lura għand il-Missier. Imma din mhijiex separazzjoni, għax Hu jibqa' magħna għal dejjem, taħt forma oħra . Bit-tlugħ tiegħu fis-sema, il-Mulej imqajjem jiġbed il-ħarsa tal-Appostli – u anke l-ħarsa tagħna – lejn is-smewwiet biex jurina li l-waqfa aħħarija tal-mixja tagħna huwa l-Missier. Hu stess kien qal li se jitlaq biex imur jippreparalna post fis-sema. Madanakollu, Ġesù JIBQA' PREŻENTI u JAĦDEM fil-ġrajjiet tal-istorja tal-bniedem permezz tal-qawwa u d-doni tal-Ispirtu tiegħu; hu jinsab qrib ta' kull wieħed minna: anke jekk ma narawhx b'għajnejna , Hu hemm qiegħed! Jimxi magħna, imexxina, jaqbdilna jdejna u jqajjimna meta naqgħu. Kristu rxoxt jinsab qrib l-Insara persegwitati u diskriminati; jinsab qrib ta' kull raġel u mara li qed ibatu. Jinsab qrib tagħna lkoll, anke llum jinsab hawn magħna fil-pjazza; il-Mulja jinsab magħna! Ġesù jinsab preżenti anke permezz tal-Knisja , li huwa bagħtha fid-dinja kollha biex itawwal il-missjoni tiegħu. L-aħħar kelma ta' Ġesù lid-dixxipli hija l-ordni biex jitilqu: "Morru għalhekk kullimkien u għamlu dixxipli mill-popli kollha" Huwa mandat ċar, mhux għażla! Il-komunità nisranija hija komunità "ħierġa", "se titlaq". Aktar minn hekk: il-Knisja twieldet indirizzata lejn il-ħruġ. Lid-dixxipli missjunarji tiegħu Ġesù jgħid: "Jien magħkom dejjem, sal-aħħar taż-żmien" (v. 20). Waħdena, mingħajr Ġesù, ma nistgħu nagħmlu xejn! Fil-ħidma appostolika mhux biżżejjed il-qawwa tagħna, ir-riżorsi tagħna, l-istrutturi tagħna, għalkemm dawn kollha huma neċessarji. Mingħajr il-preżenza tal-Mulej u mingħajr il-qawwa tal-Ispritu tiegħu, xogħolna, għalkemm ikun organizzat tajjeb, ma jħalllix frott. Għalhekk, ejjew immoru ngħidu lin-nies min hu Ġesù. Ix-xhieda li ta' kull nhar ta' Ħadd għandha toħroġ mill-knejjes tagħna biex, matul il-ġimgħa, tidħol fid-djar, fl-uffiċċini, fl-iskola, fil-postijiet fejn jiltaqgħu n-nies u tad-divertiment, fl-isptarijiet, fil-ħabsijiet, fid-djar tal-anzjani, fil-postijiet miżgħuda bl-immigranti, fil-periferiji tal-belt….. Din hi x-xhieda li aħna għandna nwasslu ta' kull ġimgħa: Kristu qiegħed magħna; Ġesù tela' s-sema, jinsab magħna; Kristu hu ħaj! Ġesù żgurana li f'din it-tħabbira u f'din ix-xhieda aħna inkunu mlibbsin bil-qawwa tal-Ispirtu s-Santu . Hawn jinsab is-sigriet ta' din il-missjoni: il-preżenza fostna tal-Mulej tagħna rxuxtat , li bid-don tal-Ispirtu s-Santu jkompli jiftħilna moħħna u qalbna biex inħabbru l-imħabba tiegħu u ħnientu anki fl-ambjenti l-aktar reżistenti tal-bliet tagħna. It-Tentazzjonijiet prinċipali tagħna l-bnedmin – fejn naħsbu li ser insiru Alla. Li t- tajjeb ifisser biss dak li jissodisfa l-bżonnijiet materjali tagħna: l-ikel, il-flus, il-propjetà, il-kumdità…u hawn ġejna utilitaristi – x'inhu tajjeb għax jissodisfani…affarijiet oħra le, għax ngħidu jkollna d-drittijiet umani, imma ma jkunux verament drittijiet umani. Rigward din l-ewwel tentazzjoni li l-ispirtu l-ħażin għamel lil Adam u Eva, hekk ukoll isib lil Ġesù fid-deżert… It-tentatur jipprova jbiegħed lil Ġesù mill-proġett tal-Misser, jiġifieri mit-triq tas-sagrifiċċju, tal-imħabba, li joffri lilu nnifsu bi tpattija; ried itih triq faċli, ta' suċċess u poter.– ix-xitan ittantah: "L-aqwa li taqta' l-ġuħ"…imma Ġesù jwieġbu: "mhux li tmanti biss lil ġisem, imma li dduq t-tjubija tal-qalb t'Alla"…x'ser nagħmlu kontra t-triq il-faċli? Li s- sabiħ ifisser biss dak li 'jiġbed l-għajn' minn barra u mhux ir-realtà ta' ġewwa li ma tidhirx: is-superfiċjalità, il-gideb u l-ħajja doppja…Dan l-aħħar qed insegwi żgħażagħ li għandu cancer u tilef għajnejh – sabiħ minn barra le – imma minn ġewwa a beautiful soul. Ħafna paċi u serenità. U ħa naraw x'ġara f'Ġesù: l-aqwa kif tidher minn barra u mhux min int minn ġewwa. Ix-xitan ittantah u qallu biex jimmpressjonana lin-nies u jkun hemm spettaklu biex jemmnu fik, jammirawk u tibqa' fuq wiċċ l-idejn…Imma Ġesù jurih li mhux il-glorja tiegħu qed ifittex imma li taqdi, twieżen lill-marid, il-batut, lid-dgħajjef. x'ser nagħmlu kontra t-triq tas-suċċess? Li l- għaref hu min ikun kapaċi jħaddem moħħu biex javvanza hu: nagħmlu kollox biss għal flus, għall-poter, għall-interessi personali, biex nikkmandaw u mhux biex naqdu. L-għerf mhux biex inżommu għalija imma biex naqsmu mal-oħrajn. U wkoll f'Ġesù – it-tentazzjoni li titla' fil-quċċata tal-poster u li x-xitan qallu li Ġesù jsir ħakkiem fuq kull bniedem…imbasta tadurah…Imma Ġesù wieġbu li mhux ser ikun skjav tiegħu, u li bl-imħabba jirbaħ kollox.. x'ser nagħmlu kontra t-triq tal-poter? Ġesù ma jiddjalogax ma' Satana kif għamlet Eva fil-ġnien tal-Eden. Ġesù jaf tajjeb li ma' Satana ma tistx tiddjaloga għax moħħu jilħaqlu ħafna. Għaldaqstant minflok iddjaloga kif kienet għamlet Eva, jagħżel li jsib kenn fil-Kelma t'Alla u jwieġeb bil-qawwa ta' din il-Kelma . Niftakru dan: fil-waqt tat-tentazzjoni, tat-tentazzjonijiet tagħna, ebda argument ma' Satana, imma dejjem imħarsin mill-Kelma t'Alla!. Kemm ser nagħtu każ tal-Kelma t'Alla dan ir-Randan – nisimgħuha, nixtarruha, nimmeditawha, nomgħodu, u npoġġuha fil-prattika. Il-Festa ta' San Pawl, festa għal qalbna. Issa hawnehkk għandna tempesta….u wkoll naraw kif minn tempesta ħareġ il-ġid. Alla li nqeda bit-tempesta biex jiġi fostna l-Appostlu tal-Ġnus ħalli Malta titgħammed fi Kristu . U naraw li t-tempesta hija laqgħa ta' Alla magħna. Li Alla jaħdem ukoll permezz tan-natura, u li fit-tempesta jaħdem Alla… U dan x'jrid jgħdilna? Li d-diżżapunti tagħna huma l-appuntamenti ta' Alla. U għalhekk kemm hu mportanti li nirriflettu ftit fuq l-iebes, d-diffiċli, s-sorpriżi li jseħħu f'ħajjitna, d-daqqiet…U dan nirriflettu fuqhom mhux biex nieħdu gost bihom, jew li bihom biss jaħdem Alla…imma naraw jekk hemmx fihom xi pjan..xi għan. Xi kultant it-tempesti jqajjmuna mir-raqda u mill-medjokrità li nkun fiha , mill-loppju u mill-illużjonijiet…U l-Mulej dejjem jgħdiilna: La Tibżaw…nemmnu fiH. U llum x'tempesti ninsabu fihom? Forsi t-tempesta tal-immigranti …u li naraw li f'dawk iż-żminijiet laqgħuhom (u li kieku ma laqgħux kienet tkun storja differenti)… u kemm illum ukoll permezz ta' din il-qalb miftuħa, anke jekk l-ewwel ikun hemm id-dubji, suspetti (kif rajna fit-tieni qari), meta hemm il-qalb miftuħa, hemm is-sorpriżi u dak li jidher li huwa tempesta li ser iġġorna, tkun xprun li tgħinna fil-ħajja tagħna. Tempesti ta' ċertu sitwazzjonijiet, u li jgħinuna ma nieħdux l-affarijiet forgranted. San Gwann Krisostnu – Kemm għandhom għax jistħu dawk li jgħidu li ma għandekx tagħmel il-ġid lil min hu fil-ħabs! In-nies tal-gżira jgħallmuna kif tkun l-imġiba xierqa. Ma kinux jafu min kienu dawk li raw l-għarqa, iżda fehmu sewwa li huma wkoll kienu bnedmin . U għalhekk laqgħuhom bil-ħlewwa . Aħna qegħdin nilqgħu lill-oħrajn? Qegħdin nilqgħu bil-ħlewwa? Kif smajna fit-tieni qari: Skandaljaw il-għoli tal-bahar . Illum aħna wkoll msejħa biex nkejlu, niżnu u ngħarblu fejn qegħdin. Nistgħu nsaqsuha bħala pajjiż….fejn qegħdin? Nistaqsu wkoll minn aspett ta' fidi…fejn qegħdin illum? dik tagħna bħala poplu: li nissaffew minn elementi wisq superstizzjuzi, folkloristici, tradizzjonali, il-ħajja tagħna individwali ….kemm qed inħalli lil Ġesù jmexxini hu.. Kif nista' nkun Pawlu ieħor? l-esperjenza ta' Pawlu fil-vjaġġ tiegħu lejn Malta turina dak li jgħid l-awtur tal-Ktieb tal-Għerf – int uerjt li tista' tħarsu minn kull tiġrif…. fil-ħajja tagħna ngħaddu minn diversi maltemp… ngħidu aħna il-baħar imqalleb bħalma kien fil-każ ta' S. Pawl imma il-Mulej illum qiegħed jgħidilna jiena nħarsek minn kull tiġrif… kien hemm xi drabi fejn ħassejt li kont għaddej mill-maltemp fil-ħajja imma l-Mulej ħarsek u ħelsek… Vanġelju Mark jippreżentalna paġna sabiħa u ta' sfida għalina lkoll… Ġesu' qiegħed jitkellem mal-Ħdax biex imorru u jxandru l-bxara t-tajba.. u dan qabel ma' jitla fis-sema u jħallihom waħedhom fiżikament… imma hu jwegħdhom li ser jibqa' magħhom… ser jaħdem magħhom… kemm inħoss li l-Mulej qiegħed miegħi meta nitkellem f'ismu? Dan jagħmilli kuraġġ kbir, meta nsib ruħi f'diffikulta' ma' sħabi, fuq il-post tax-xogħol fuq issues li mhux faċli turi x'temmen…imma S. Pawl kien lest li jieħu dak ir-riskju għax ngħix, mhux jien imma jgħix fija Kristu… (Gal 2,20) Qalilhom u jgħid lilna llum – morru fid-dinja kollha, xandru l-bxara t-tajba lill-ħolqien kollu…. kif qiegħed inkun xandar fil-ħajja tiegħi? Kif qiegħed inkun 'Pawlu' ieħor… Pawlu dak ir-raġel li ma ddejjaqx jitkellem fejn kien hemm l-affarijiet li ma kienux sejrin sew… jekk naqbdu l-ittri tiegħu nirrealizzaw li daħal b'ruħu u ġismu biex jitkellem kontra l-idolatrija, nuqqas ta' karita', għixien żbaljat… Il-Mulej fil-Vanġelu jistedinna biex inxandru u nkunu dixxipli tiegħu f'ismu…lkoll kemm aħna nxandru u nuru l-fidi tagħna, f'diversi sitwazzjonijiet… imma l-fidi tiegħi kif qiegħed ngħixha? Kollox eżatt? Quddiesa l-ħadd biss għax hekk obbligat jew nimpenja lili nnifsi iktar minn hekk.. ma nieqafx mal-punto e virgola? S. Pawl ta ħajtu kollha lil Alla, mhux biss kemm jaqbillu jew ma' xi kategorija ta' nies partikolari imma tkellem u wassal dan il-messaġġ ta' Kristu ma' kulħadd… il-vjaġġi li għamel jixhdu dan kollu, il-komunitajiet li għalihom kiteb kien kollha differenti minn xulxin u f'postijiet differenti. Kemm qiegħed nagħmel sforz biex din il-fidi li ġabilna S. Pawl tibqa' tikber u tinxtered f'Malta u barra minn xuxtna, mal-maltin u anke ma' dawk li bħal S. Pawl isibu ruħhom fuq il-gżira tagħna minħabba sitwazzjonijiet tal-pajjiżi fejn kienu? Il-profeta Sofonija qiegħed jikteb ftit qabel riforma (bidla mir-Re Ġożija) u matul dan iż-żmien kien hemm diversi azzjonijiet moralment ħżiena bħal korruzzjoni, inġustizzji, abbużi tal-poter eċċ… huma kollha sitwazzjonijiet li ngħaddu minnhom illum il-ġurnata fil-ħajja tagħna…esperjenzi diffiċli u li jħallu marka fil-ħajja tagħna. Illum il-profeta Sofonija qiegħed iħeġġiġna biex infittxu l-ewwel u qabel kollox lil Mulej… hekk jibda l-qari tal-lum: fittxu lill-Mulej ilkoll.. U jien kif qiegħed infittex lill-Mulej? Qiegħed naħdem għall-ġustizzja u l-paċi fejn inkun? Dan kollu nerġgħu nisimgħuh fl-Evanġelju. San Mattew f'din is-silta jippreżentalna l-beatitudnijiet (forsi kemm-il darba smajniehom u forsi nafuhom bl-amment ukoll). Ġesù li jitla fuq il-muntanja, joqgħod bilqiegħda u jibda jgħallem (allużjoni għal Mosè) x'inhu l-inhu l-iskop ta' dawn il-beatitudnijiet? Iqajmu xewqa għall-ferħ Isemmu s-sitwazzjoni preżenti Jipproponu attitudnijiet u azzjonijiet li jgħinu għal-ferħ veru. Ġesù li jridna lkoll ferħanin, lkoll kuntenti u hienja. U dan jagħmlu bl-imħabba tiegĦu fil-ħajja tagħna. Fil-beatitudnijiet Ġesù qiegħed jipproponi xi ħaġa li taqleb il-mod ta' kif naħsbu. F'għajnejna jistgħu jidhru bla sens għax dawk li qegħdin jitilfu ser ikunu ferħanin. Jipproponi l-faqar fl-ispirtu, l-imnikkta, qalbhom ħelwa, dawk bil-ġuħ u l-għatx tal-ġustizzja, dawk li jħennu, li jġibu l-paċi, li huma ppersegwitati.. Dan l-impenn tal-Mulej qrib il-foqra, jagħmilhom protagonisti u mhux imwarrbin bħalma tqishom id-dinja. Hawnhekk Ġesù qiegħed iwassal ukoll messaġġ lir-Rejiet u l-kapijiet li l-irwol tagħhom kien li jaqbżu għal foqra, romol, orfni u dawk kollha li ma kellhomx biex jiddefendu lilhom infushom. F'dak iż-żmien it-tifsira u r-responsabiltà tar-Re kienet li jaqbeż u jiġġieled għal dawn il-persuni u mhux li jirrispetta l- status quo . Jien bħala persuna li b'xi mod jew ieħor qiegħed fit-tmexxija: tal-familja, fuq il-post tax-xogħol, f'xi għaqda jew grupp eċċ kif qiegħed naqbeż għal dawn il-persuni, kif qiegħed inkun ta' leħen għalihom? Ejjew nieqfu ftit fuq dawn il-beatitudnijiet u nirriflettu kif għexnihom jew qegħdin ngħixuhom fil-ħajja tagħna: Meta kont fqir sirt iktar konxju tal-bżonn t'Alla fil-ħajja tiegħek. Esperjenzi li għaddejt minnhom u ħallewk fqir… Meta kont imnikket, ħassejt u fhimt iktar lil oħrajn. Rattab qalbek u ppruvajt tifhem iktar lil persuna l-oħra Tħabatt u tkellimt kontra l-inġustizzja. Kont ħanin u ħfirt lil ħaddieħor, anke għax għixt l-esperjenza tas-sagrament tar-rikonċiljazzjoni Kont koerenti fi kliemek u fl-azzjonijiet tiegħek, mhux tgħid ħaġa u tagħmel oħra. Fittixt il-paċi tal-qalb u l-paċi mal-oħrajn; fil-familja, fid-dinja… Meta kien hemm min ipprova jwaqqa' għaċ-ċajt il-valuri u t-twemmin tiegħek. Meta qlajt tgħajjira minħabba dak li temmen fih. Il-ġenituri jixtiequ l-aħjar għall-ulied u Alla wkoll jixtieq l-aħjar għalina. X'inhu l-aħjar għalina? Kulħadd jixtieq li jkun ferħan . Alla jridna li nkunu ferħanin u ħalaqna biex inkunu ferħanin. Mela l-ferħ mhux il-mistoqsija. Il-mistoqsija hija kif niksbu l-ferħ? Jekk nixtiequ nkunu nafu kif inhi l-qalb ta' Alla, ma għandnix iħarsu lejn affarijiet oħra ħlief lejn il-Beatitudnijiet. U la nafu kif inhi l-qalb ta' Alla, dawn il-beatitudnijiet jistednuna biex nimitaw il-qalb t'Alla. X'għandi nagħmel biex nimxu wara Ġesù? Qiegħed ngħix ta' dixxiplu ta' Ġesù? Kif nista' niddeċiedu x'jistenna minni Ġesù f'ċertu ċirkustanzi? Li nimxu wara Ġesù tibda mill-qalb, mill-attitudni tagħna u titpoġġa fil-prattika permezz tal-azzjonijiet tagħna. Fil-beatitudnijiet Ġesù jagħllimna x'inhuma l-attitudnijiet tan-Nisrani, fis-sitwazzjonijiet partikolari u konkreti. Henjin il-foqra fl-ispirtu – mhux li ma jkollok flus, imma l-attitudni tiegħek li tafda f'Alla u mhux fik innifsek. Li aħna midinba u għandna bżonn l-għajnuna u l-ħniena t'Alla. Għax jista' ma jkollox flus u ma tkunx fqir fl-ispirtu għax tiċċentra fuqek innifsek. Henjin l-imnikta – hawnhekk jfisser – ħieni dak li ddispjaċut għad-dnubiet tiegħu u tal-oħrajn (kemm personali u wkoll tad-dinja, dawk soċjali eżempju abort, korrużjoni, qerq, etc) Henjin dawk ta' qalbhom ħelwa – huwa l-mod ta' kif nimxu l-quddiem u mhux vjolenza bi vjolenza, tpattija bi tpattija, vendetta b'vendetta, ġlieda bi ġlieda. Henjin dawk li huma bil-ġuħ u l-għatx tal-ġustizzja – jfisser li aħna nirrispettaw lill-oħrajn..nirrispettaw id-dinjità tal-oħrajn. (min qed bla xogħol, min qed ibgħati inġustizzji, min jinsab abbużat fiżikament u emozjonalment, min tħalla waħda, u ħafna affarijiet oħra kontra d-dinjità tal-oħrajn) Henjin dawk li jħennu – kulħadd jaf kemm hu diffiċli li taħfer lill-ħaddieħor. Ma jkunx hemm maħfra lejn oħrajn qabel ma naħfru lilna nfusna. Meta nżommu xi ħaġa ġo fina kontra xi ħadd, meta ma naħfrux, aħna ma aħnix liberi u lanqas ferħanin. Hemm xi ħaġa ittaqqalna. Henjin dawk li huma safja f'qalbhom – hawnhekk mhux qed insemmu biss il-ħsibijiet impuri imma safi f'qalbek meta qed tgħix il-ħajja tiegħek skont dak li temmen. Jiġifieri ipparttika dak li temmen – mhux tirċievi l-Ewkaristija u toħroġ minn hawn tqaraq lil dawk u l-ieħor, tisraq it-taxxa, etc Henjin dawk li jġibu l-paċi – aħna f'kull post fejn inkunu irridu nġibu l-paċi – nibdew minn fejn ngħixu – fin-nukliju ż-żgħir. Henjin dawk li huma ppersegwitati – għax ikunu fis-sewwa. Jekk fil-verità taqa' għal dawk li jridu min qed jippersegwitak u tikkuntentah fil-verità,fl-aħħar mill-aħħar ma tkunx ferħan. Għalhekk fil-qosor Meta aħna foqra fl-ispirtu aħna konxi tad-dnub tagħna u nibku d-dnub tagħna. Meta nkunu nafu fil-qalb tagħna li l-vjolenza ma hix il-way forward imma nkunu ġentili u ta' qalb ħelwa, u nkunu wkoll għatxana għal ġustizzja meta naraw il-vjolenza magħmula fuq oħrajn. Nagħmlu dan meta fil-ħajja tagħna naħfru lil dawk li jweġġgħuna. Jekk ma ngħixux il-fidi, ma aħnix safja f'qalbna, u ma nkunux ferħanin. U aħna dejjem irridu nwasslu l-paċi ta' Ġesù lid-dinja wkoll lil dawk li jippersegwitawna għaliex meta naqgħu, dan qatt ma jġibilna l-ferħ veru. Jiena ta' Pawlu. Jien ta' Apollo. Jiena ta' Kefa. Jiena ta' Kristu. Jien ta' min jien? Hija l-storja tal-bniedem. L-istorja tal-familji, tal-politika, tal-kunventi, tal-parroċċi…Litanija tal-firda. Jien ta' dak u tal-ieħor. Jien tan-North. Jien tajjeb – dak ħażin. Jien ma' dan il-Papa. Jien mal-Papa l-ieħor. Jien ma' dan l-isqof. Jien mal-Isqof l-ieħor. Ninqdew b'kollox biex napprofitaw ruħna aħna. Għax meta ngħid jien ta' xi ħadd, nagħmlu idolu, ntellgħu fuq pedestal biex nikseb xi ħaġa jien. Insir skjav u nitlef lill-oħrajn. Niġġieldu fuq il-festi, fuq l-isports, kantanti, politika…u nkomplu nżidu firdiet u fejn ma hemmx għaqda jinqered kollox u kulħadd. Dan it-tilwim huwa d-dlam u l-madmad li jsemmilna Isaija. Alla ma jiflaħax jara firdiet. Pajjiż ma jistax jgħix jekk jibqa maqsum. Mill-firda qatt ma ħarġet il-ħajja. Mill-piki qatt ma twieldet il-paċi. Ħa ngħażel lil Alla? Għandni bżonn nikkonverti f'dan kollu? U jien x'ser nagħmel biex naħdem kontra dawn il-firdiet anke qalb l-Insara, anke meta din il-Ġimgħa nfakkru l-Ġimgħa ta' Talb għall-Għaqda tal-Insara? Kif ser inkunu qalb waħda u ruħ waħda? L-Insara flimkien jistgħu Jaraw u jimmeditaw il-Kelma t'Alla Jippublikaw kummentarji u korsijiet bibliċi flimkien Jiskobru l-affarjiet/tradizzjonijiet qabel il-firdiet Jgħinu lil xulxin Huwa Ġesù li ser ifejjaq il-mard bażiku taħgna l-umanità. Bit-talb (anke fil-mumenti tad-dlam, ta' qtiegħ il-qalb). Nara li dak li jagħqqadnai huwa iktar minn dak li jifridna. Kemm firdiet ta' xejn! Kif qalilna Ġesù fl-Evanġelju llum, sejjħilna biex immoru miegħu. Biex naħdmu miegħu għas-Saltna ta' Alla. Biex naħmdu fil-"Galiliji" tal-lum, ta' żminijietna. Ħalli d-dgħajsa tiegħek u ibni l-komunità. Ħalli d-dgħajsa tiegħek u ibni s-Saltna t'Alla. Ħalli d-dgħajsa tiegħek u fejn hemm it-tilwin, isma', agħti kelma ta' sostenn, agħti kelma ta' ġid. Ħalli d-dgħajsa tiegħek…. Il-Mulej iħares lejna. X'qed jgħidilna? Jekk xi ħadd minnkom jisma' lill-Mulej jgħidlu "ejja warajja", jagħmel il-kuraġġ u jmur miegħu. Il-Mulej qatt ma jaqsmilna qalbna. Għarrxu f'qalbkom u araw x'qed jgħidilkom il-Mulej. Xandar, aħdem fil-"Galiliji" ta' żmienna, ta' pajjiżna fejn hemm diversi firdiet.